ครม.รับทราบแผนช่วยเหลือค่าไฟฟ้าประชาชน 2 แผน วงเงิน 10,000 ล้านบาท ส่ง กกต.พิจารณา ให้มีผลต่อบิลค่าไฟเดือน พ.ค.นี้
นางณัฐฎ์จารี อนันตศิลป์ เลขาธิการคณะรัฐมนตรี เปิดเผยว่า ครม.มีมติรับทราบสถานการณ์การช่วยเหลือประชาชนโดยเฉพาะกลุ่มเปราะบางในช่วงที่ค่าไฟฟ้าราคาสูงขึ้น ซึ่งก่อนหน้านี้รัฐบาลได้ดำเนินการช่วยเหลือในช่วงเดือนมกราคมถึงเมษายน 2566 โดยรัฐบาลได้เสนอแผนการช่วยเหลือทั้งหมดไปยังคณะกรรมการการเลือกตั้ง หรือ กกต.เพื่อช่วยเหลือประชาชนอย่างต่อเนื่อง อีก 4 เดือน เริ่มตั้งแต่เดือนพฤษภาคมถึงสิงหาคม 2566 วงเงินประมาณ 10,000 ล้านบาท แบ่งออกเป็น 2 มาตรการ คือ มาตรการดูแลผู้ใช้ไฟไม่เกิน 300 หน่วย วงเงินไม่เกิน 7,500 ล้านบาท และมาตรการช่วยเหลือค่าไฟฟ้ารายครัวเรือน 150 บาทต่อครัวเรือน ที่ใช้ไฟไม่เกิน 500 หน่วย ในเดือนพฤษภาคมเพียงหนึ่งเดือนเท่านั้น ใช้วงเงิน 3,000 ล้านบาท ซึ่งจะส่งแผนทั้งหมดไปยัง กกต. ควบคู่กับมติคณะกรรมการกำกับกิจการพลังงานชุดใหญ่ ที่จะประชุมในวันพรุ่งนี้ และมติทั้งหมดนี้จะช่วยเหลือประชาชน 20 ล้าน ครัวเรือน มีผลต่อบิลค่าไฟในเดือนพฤษภาคมนี้